
Text rozhodnutia
Súd: Krajský súd Bratislava Spisová značka: 1S/129/2014 Identifikačné číslo súdneho spisu: 1014201034 Dátum vydania rozhodnutia: 07. 08. 2014 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2014:1014201034.1 Uznesenie Krajský súd v Bratislave v právnej veci žalobcu: B. U., P. č. XXX, XXX XX P., právne zastúpený advokátom: JUDr. Marián Ševčík, Nezábudkova 22, Bratislava proti žalovanému: Ministerstvo vnútra Slovenskej republiky, Pribinova 2, 812 72 Bratislava, v konaní o nároku na náhradu škody spôsobenej nesprávnym úradným postupom, takto r o z h o d o l : Krajský súd v Bratislave p o s t u p u j e vec na Okresný súd Bratislava I. o d ô v o d n e n i e : Žalobou doručenou Krajskému súdu v Bratislave dňa 30.7.2013 sa žalobca domáhal povinnosti zaplatiť skutočnú škodu vo výške 4 768,70 eur na základe škody, ktorá mu bola spôsobená nesprávnym úradným postupom podľa § 9 ods. 4 zákona č. 514/2003 Z.z. o zodpovednosti za škodu spôsobenú pri výkone verejnej moci a o zmene niektorých zákonov v znení neskorších predpisov (ďalej len ,,zákon č. 514/2003 Z.z“). V žalobe poukázal na nesprávny úradný postup orgánov činných v trestnom konaní pri objasňovaní krádeže vecí z neobývaného domu v obci P., v ktorom si žalobca uskladňoval materiál potrebný na jeho podnikateľskú činnosť. Uviedol, že v dôsledku nesprávneho úradného postupu orgánov činných v trestnom konaní, mu vznikla škoda na majetku. Žalobca dňa 29.10.2013 doručil žalovanému žiadosť o predbežné prerokovanie nároku na náhradu škody podľa zákona č. 514/2003 Z.z.. Žalobca bol následne podaním zo dňa 14.11.2013 vyzvaný na doplnenie svojej žiadosti v časti výšky náhrady škody, ktorá mu mala byť nesprávnym úradným postupom spôsobená. Podaním zo dňa 13.12.2013 žalobca doložil vyčíslenie výšky škody, predložením faktúry č. 2/2010 zo dňa 08.01.2010, vystavenú na sumu 4 768,70 eur, ktorou bol fakturovaný elektromontážny materiál na stavbu ,,O. N.“. Žalovaný listom č. KM-OPS1- P-151/2013 zo dňa 16.04.2014 žalobcovej žiadosti o náhradu škody nevyhovel, z dôvodu nepreukázania existencie škody, ako jej príčinnej súvislosti medzi škodou a nesprávnym úradným postupom v zmysle zákona č. 514/2003 Z.z.. Žalobca tvrdí, že žalovaný pri vydávaní predmetného rozhodnutia pochybil, nakoľko nedostatočne zistil skutkový stav veci a pochybil aj v procesnom postupe pre dokazovanie. Na základe vyššie uvedeného navrhuje, aby Krajský súd v Bratislave uložil žalovanému povinnosť nahradiť žalobcovi škodu vo výške 4 768,70 eur, ktorá mu bola spôsobená nesprávnym úradným postupom v zmysle zákona č. 514/2003 Z.z.. Podľa ust. § 244 ods. 1 O.s.p. v správnom súdnictve súdy preskúmavajú na základe žalôb alebo opravných prostriedkov zákonnosť rozhodnutí a postupov orgánov verejnej správy. Podľa ust. § 246 ods. 1 O.s.p. na preskúmavanie rozhodnutí a postupov sú vecne príslušné krajské súdy, ak zákon neustanovuje inak. Súdy preskúmavajú na základe žalôb a opravných prostriedkov zákonnosť rozhodnutí a postupov orgánov verejnej správy, teda orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy. Rozhodnutiami sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb, alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podľa ustanovení druhej hlavy piatej časti O.s.p. (rozhodovanie o žalobách proti rozhodnutiam a postupom správnych orgánov) sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu (§247 ods. 1 O.s.p.). Úlohou správneho súdnictva je ochrana verejných subjektívnych práv a jeho cieľom predovšetkým ochrana práv fyzických i právnických osôb a ich prostredníctvom aj ochrana zákonnosti. Úlohou súdu v správnom súdnictve nie je nahrádzať činnosť správnych orgánov ale len preskúmať, či kompetentné orgány pri riešení konkrétnych otázok vymedzených žalobou rešpektovali príslušné hmotnoprávne a procesnoprávne predpisy. Podľa § 80b O.s.p. návrhom na začatie konania možno uplatniť, aby sa rozhodlo najmä o splnení povinnosti, ktorá vyplýva zo zákona, z právneho vzťahu alebo porušenia práva. Podľa § 84 O.s.p. na konanie je príslušný všeobecný súd účastníka, proti ktorému návrh smeruje (odporca), ak nie je ustanovené inak. Podľa § 85 ods. 2 O.s.p. všeobecným súdom štátu je súd, v obvode ktorého nastala skutočnosť, ktorá zakladá uplatnené právo. V prejednávanej veci sa žalobca voči štátu domáha náhrady škody, ktorá mu mala byť spôsobená nesprávnym úradným postupom orgánov činných v trestnom konaní. Konkrétne zaplatenia peňažnej sumy, náhrady škody, ktorá mu bola spôsobená nesprávnym úradným postupom. Ako vyplýva z vyššie citovaných ustanovení § 244 a 246 O.s.p., Krajský súd v Bratislave je príslušný len na preskúmanie zákonnosti rozhodnutí a postupu orgánov verejnej správy, teda orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy. Súd v správnom súdnictve nemôže rozhodnúť o určovacej žalobe, ani o žalobe o neplatnosť, ani o žalobe na náhradu škody podľa zákona č. 514/2003 Z.z.. Žalobca sa žalobným petitom domáha náhrady škody a nie zrušenia rozhodnutia správneho orgánu, pričom správny súd v preskúmavacom konaní súdu o žalobnom návrhu na plnenie rozhodnúť nemôže, a preto Krajský súd v Bratislave nie je vecne príslušný na prejednanie takejto žaloby. Krajský súd v Bratislave s poukazom na vyššie citované ustanovenie § 80b, § 84, § 85 ods. 2, § 244 a nasl. O.s.p., preto žalobu týkajúcej sa nároku žalobcu na náhradu škody spôsobenej nesprávnym úradným postupom vo výške 4 768,70 EUR, ktorému žalovaný rozhodnutím č. KM-OPS1-P-151/2013 nevyhovel, po nadobudnutí právoplatnosti tohto uznesenia postúpi vecne a miestne príslušnému Okresnému súdu Bratislava I. Poučenie: Proti tomuto uzneseniu nie je možné podať odvolanie podľa § 202 ods. 3 písm. a) O.s.p.

